De Lille: ‘DA-klousule aanvaar om van my ontslae te raak’Patricia de Lille. Foto: Twitter Patricia de Lille, burgemeester van Kaapstad, sê die wysiging van die DA-grondwet sodat ampsdraers makliker uit hul posisies verwyder kan word, is ŉ heksejag op haar en ŉ manier van die amptelike opposisie om maklik van haar ontslae te raak. Dié voorstel is Sondag tydens die DA se federale kongres met ŉ groot meerderheid aanvaar. Die nuwe reël bepaal dat indien enigeen wat vir die DA tot ŉ uitvoerende posisie binne ŉ DA-regering verkies word – insluitend tot president van die land, premier, burgemeester ensovoort – nie meer die ondersteuning van die meerderheid van hul koukus geniet nie, die federale bestuur kan besluit om die DA-lid te beveel om binne 48 uur te bedank, nadat die lid die kans gegun is om sy of haar saak aan die federale bestuur te stel. Indien die DA-lid weier om te bedank word hy of sy uit die party geskop. Enige mosie van wantroue in ŉ uitvoerende lid moet met die toestemming van die federale bestuur geskied. “Dit is geen verrassing dat daar mense is wat in die laaste paar maande enigiets sou doen om van my ontslae te raak nie,” het De Lille op sosiale media gesê. “Hierdie mense het bewys dat hulle hul eie prosesse en reëls sal verontagsaam en hul eie waardes van ‘vryheid, eerlikheid en geleenthede’ sal ignoreer om my uit die party te skop.” De Lille het in Februarie net-net ŉ mosie van wantroue in haar, ingestel deur haar eie party, oorleef. Sy het die stemming oorleef met 110 raadslede wat daarteen gestem het. Altesaam 109 raadslede was ten gunste van die mosie en drie mense het buite stemming gebly. “Ek veg nog die heeltyd vir ŉ regverdige en deursigtige proses vir die bewerings wat teen my gemaak word,” het sy gesê. “Selfs al weier die DA om behoorlike en deursigtige prosesse te volg in die gees van billikheid [rakende die bewerings van korrupsie en wanbestuur teen haar], is daar wette in ons land wat openbare amptenare beskerm.” De Lille is verbied om die afgelope naweek se federale kongres by te woon hangende die dissiplinêre verhoor teen haar. James Selfe, die voorsitter van die DA se federale uitvoerende komitee, het Sondag ontken dat die wysiging van die party se grondwet gebruik sal word om van De Lille ontslae te raak.